作者:方千里
標題:大
內容:正夕陽閒，秋光淡，鴛瓦參差華屋。高低簾幕迥，但風搖環佩，細聲頻觸。瘦怯單衣，涼生兩袖，零亂庭梧窗竹。相思誰能會，是歸程客夢，路諳心熟。況時節黃昏，閒門人靜，憑欄身獨。歡情何太速。歲華似、飛馬馳輕轂。謾自嘆、河陽青鬢，苒苒如霜，把菱花、悵然凝目。老去疏狂減，思墮策、小坊幽曲。趁遊樂、繁華國。回首無緒，清淚紛於紅菽。話愁更堪剪燭。